નવસારી શહેરમાં અંદાજિત 70 હજારથી વધુ મિલકતો આવેલી છે. જેમાં 48 થી 50 હજાર રહેણાંક ઘરો આવેલા છે. આ મિલકતોમાંથી અહીંની નગરપાલિકા ઘરે ઘરે વાહનો મોકલી કચરો ભેગો કરે છે. આ કચરાને પાલિકાની ડમ્પીંગ સાઇટ એવા બંદર રોડ ઉપર ઠાલવે છે. બંદર રોડ ઉપર ઠાલવવામાં આવતા કચરો આજદિન સુધી મહદ અંશે ઉપયોગ કરાતો ન હતો. જેને લઇને ડમ્પીંગ સાઇટ ઉપર કચરાના ઢગલા જ થઇ રહ્યા હતા. કચરાના પ્રોસેસીંગનો પ્રયાસ કરાયો હતો પરંતુ ખાસ સફળ થયો ન હતો. હવે નવસારી પાલિકાએ સરકારની ગાઇડલાઇન મુજબ કચરાનું વર્ગીકરણ કરી ઉપયોગી બનાવવાનો નિર્ણય લીધો છે.